Essays on dividends
Authors: Ασημακόπουλος Παναγιώτης 
Published: August 2021

Αυτή η διατριβή αποτελείται από τρία αυτόνομα δοκίμια σχετικά με την μερισματική πολιτική. Στο πρώτο δοκίμιο εξετάζεται η σημαντική σχέση του λόγου μερίσματος-τιμής ως προς την αύξηση των μελλοντικών μερισμάτων, ακόμη και σε μεγάλες κεφαλαιαγορές. Προκειμένου αυτή η σχέση να εξετασθεί χρησιμοποιούνται μηνιαία μερίσματα και μικτή τεχνική δειγματοληψίας δεδομένων που επιτρέπει την αντιμετώπιση εποχικότητας εντός του έτους. Η επίδραση της μεταβλητότητας των τιμών στο λόγο μερίσματος-τιμής περιορίζεται εφαρμόζοντας μια απλή τεχνική εξομάλυνσης, και προσδιορίζεται ο όρος του εξομαλυσμένου λόγου μερίσματος-τιμής που προσφέρει την προβλεπτική ικανότητα. Η εμπειρική ανάλυση χρησιμοποιώντας αγοραία δεδομένα από Αμερική, Αγγλία, Καναδά και Ιαπωνία επιβεβαιώνει την προβλεψιμότητα της αύξηση των μελλοντικών μερισμάτων, γεγονός που υποδηλώνει ότι η χρονική συνάθροιση των μερισμάτων εξαλείφει σημαντικές πληροφορίες. Επιπλέον, αποδεικνύεται ότι τα αποτελέσματα αυτά εξακολουθούν να ισχύουν ακόμη και αν η ρευστότητα της αγοράς και η μεταβλητότητα καταβολής των μερισμάτων ληφθεί υπόψη.Το δεύτερο δοκίμιο της διατριβής ερευνά τους παράγοντες που καθορίζουν τη συμπεριφορά της τιμής την ημέρα αποκοπής του μερίσματος στο Χρηματιστήριο Αξιών Αθηνών (ΧΑΑ), ένα ιδιαίτερο θεσμικό πλαίσιο, και εξετάζει πώς μια σημαντική ρυθμιστική αλλαγή στη μέθοδο προσαρμογής της τιμής επηρεάζει τη μεταβολή των τιμών την ημέρα αποκοπής. Τα εμπειρικά αποτελέσματα δείχνουν ότι η δυνατότητα που προσφέρει η κεφαλαιαγορά στο να μεταβάλλονται ελεύθερα οι τιμές την ημέρα αποκοπής του μερίσματος, μετά το 2001, βελτιώνει την αποδοτικότητα της αγοράς, υπό την έννοια ότι ο λόγος της τιμής ως προς το μέρισμα τείνει προς ένα και οι έκτακτες αποδόσεις τείνουν στο μηδέν. Παρουσιάζεται επίσης ότι σε ένα περιβάλλον όπου χαρακτηρίζεται από μη φορολόγηση των μερισμάτων και των κεφαλαιακών κερδών καθώς και από την απουσία ορισμένων εμποδίων που αφορούν τη μικρό-δομή της αγοράς και έχουν συζητηθεί στη βιβλιογραφία, όπως: το περιθώριο μεταξύ της τιμή ζήτησης και προσφοράς, ο μηχανισμός προσαρμογής της ελάχιστης τιμής, οι ειδικοί διαπραγματευτές, το εύρος μεταβολής τιμής και η διακριτικότητα της τιμής, η έλλειψη ρευστότητας είναι η καλύτερη υποψήφια αιτία για να εξηγήσει το μέγεθος της μεταβολής των τιμών την ημέρα. αποκοπής του μερίσματος.Το τελευταίο δοκίμιο αυτής της μελέτης ερευνά εάν μια ανακοίνωση αύξησης μερίσματος τόσο μη αναμενόμενη όσο και ιστορικά μέσο-σταθμικά μη αναμενόμενη μπορεί να έχει επιπτώσεις στις αποδόσεις των μετοχών σε ένα διαφορετικό θεσμικό πλαίσιο, όπως είναι το Χρηματιστηρίου Αξιών Αθηνών, για την περίοδο 2000 - 2004. Τα εμπειρικά αποτελέσματα δείχνουν ότι όταν οι ανακοινώσεις αύξησης μερίσματος είναι "αναμενόμενες" τότε οι τιμές των μετοχών έχουν στατιστικά ασήμαντες αποδόσεις και δεν υπάρχει πληροφόρηση που να μεταφέρεται στην αγορά, ενώ όταν οι ανακοινώσεις αύξησης μερίσματος είναι μη αναμενόμενες ή ιστορικά μέσο-σταθμικά μη αναμενόμενες υπάρχει αρνητική επίδραση στις τιμές των μετοχών, ένα σημάδι πως θεωρούνται ως «κακές» ειδήσεις. Έτσι, οι ανακοινώσεις αύξησης μερίσματος που δεν ακολουθούνται από άλλες πληροφορίες που να δικαιολογούν την απόφαση αυτή της επιχείρησης, κάνει τους επενδυτές επιφυλακτικούς ως προς τα κίνητρα της επιχείρησης για αυτές τις μη αιτιολογημένες αυξημένες πληρωμές, ερμηνεύοντας τις ανακοινώσεις αυτές ως πληροφορία ότι οι επιχειρήσεις έχουν ανεπαρκής επενδυτικές ευκαιρίες, ή ότι οι ιδιοκτήτες των επιχειρήσεων θέλουν να προβούν σε ανάληψη μετρητών. Τα ευρήματα αυτά, ακόμη και αν μια ανακοίνωση αύξηση μερίσματος μεταφράζεται ως «κακό» σημάδι για τους επενδυτές, σε αντίθεση με τη βιβλιογραφία, υποστηρίζουν την άποψη ότι τα μερίσματα μεταφέρουν μοναδικές και πολύτιμες πληροφορίες για τους επενδυτές.